Einar Borch

Einar Gram Borch (født 14. september 1870 i Stavanger, død 3. januar 1952 i Jevnaker) var en norsk godseier og politiker (B). Han var stortingsrepresentant for Oppland 1922–1927 og 1937–1945.

Han var sønn av overlærer Carl Tank Anker Borch og hustru Sara Johanne Birkeland, sønnesønn av prost Abraham Borch, dattersønn av biskop Peder Hersleb Graah Birkeland og fetter av lege Carl Abraham Borch. Borch tok artium ved Kongsgård skole i Stavanger i 1887 og filosofikum i 1888. Deretter var han elev ved Jønsberg landbruksskole under J.L. Hirsch. I 1890-årene overtok Borch slektsgården Mo med tilhørende eiendommer i Jevnaker.

Han var Jevnakers ordfører 1902–1907, senere medlem av Høyres sentralstyre. I årene 1922–1934 var han preses i Selskabet for Norges Vel. Borch kom tidlig med i Bondepartiet, som ble dannet i 1920, og satt i partiets hovedstyre 1925–1927 og 1938–1947. Han var stortingsrepresentant for Oppland 1922–1927 og 1937–1945. Han satt først i Stortingets jernbanekomité, i sin siste periode i Stortingets finans- og tollkomité, i tillegg til å være Stortingets visepresident 1925–1927.

Etter statsminister Peder Kolstads død i 1932 var Borch ønsket som ny statsminister av ledende Bondeparti-folk som Nils Trædal, Rasmus Langeland og Jon Leirfall, men stortingsgruppens formann Jens Hundseid rakk å få gruppens støtte og fremstilte seg selv som Bondepartiets kandidat for kongen, som gav ham regjeringsoppdraget.

Borch var kommandør av St. Olavs Orden og Finlands hvite roses orden.

Referanser

Eksterne lenker 
 
 

Stortingsrepresentanter fra Sp
Stortingsrepresentanter for Oppland
Stortingsrepresentanter 1937–1945
Stortingsrepresentanter 1925–1927
Stortingsrepresentanter 1922–1924
Ordførere i Jevnaker
Høyre-ordførere i Oppland
Norske godseiere
Kommandører av St. Olavs Orden
Finlands hvite roses orden
Personer fra Stavanger kommune